Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр.124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Адвокат Виктор Спирески од Скопје, поднесена против Министерство за здравство, по предметот Барање за пристап до информации од јавен карактер, на ден 28.04.2025 година го донесе следното:

**Р Е Ш Е Н И Е**

1. Жалбата изјавена од Адвокат Виктор Спирески од Скопје, заведена во Агенцијата со бр.08-131 на 14.04.2025 година, по предметот Барање за пристап до информации од јавен карактер, **СЕ УВАЖУВА**.
2. **СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Адвокат Виктор Спирески од Скопје, како што е наведено во Жалбата, на 19.03.2025 година поднел Барање за пристап до информации од јавен карактер до Министерството за здравство, со кое побарал по е-маил да му се достави одговор од следните информации:

„1. Дали Приватната здравствена ординација МЕДИКА ЦЕНТАР Скопје со седиште на ул. Скупи бр.22 во Скопје има важечка лиценца за работа ( вршење на здравствена дејност) издадена од Министерството за здравство?

2. Доколку Приватната здравствена ординација МЕДИКА ЦЕНТАР Скопје има важечка лиценца за работа, од која година е издадена лиценцата за работа и под кој број е заведена во Министерството за здравство?“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-131 на 14.04.2025 година.

Агенцијата со електронски допис бр.08-131 од 14.04.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата